Perussuomalaisten puheenjohtajan Jussi Halla-ahon mielestä poliitikkojen pitää edelleen liikkua kansalaisten keskuudessa, vaikka viime aikoina vaaliehdokkaat ovatkin kokeneet fyysistä häirintää.

Espoolaisen kauppakeskus Sellon keskusaulaan on kerääntynyt perjantaina kello 17 aikoihin useita kymmeniä ihmisiä katsomaan ja kuuntelemaan Ylen tuoreen puoluekannatuskyselyn nousijaa perussuomalaisia ja sen puheenjohtajaa Jussi Halla-ahoa.

Perussuomalaisten puheenjohtajalla Jussi Halla-aholla riitti kauppakeskus Sellossa selfieseuraa kuin ex-pääministeri Alexander Stubbilla (kok) aikoinaan. Halla-ahon kanssa kuvassa kokoomusnuori Robert Skinner ja perussuomalaisten nuorten Paavo Eiden. Tommi Parkkonen

Itsekin eduskuntavaaleissa ehdolla oleva puoluesihteeri Riikka Slunga-Poutsalo kertoo hymyillen kuulleensa puheita heinäsirkoista ja muista raamatullisista vitsauksista, kun Ylen mittauttama 15,1 prosentin kannatuslukema ja nousu keskustan sekä vihreiden ohi kolmanneksi suosituimmaksi puolueeksi suorastaan järkytti monia ei-persuja.

Samaan aikaa Halla ahoa-lähestyy keski-ikäinen mies.

– Olen aina äänestänyt kokoomusta, mutta nyt täytyy vaihtaa puoluetta, mies sanoo Halla-aholle ja seuraa pitkä keskustelu työstä ja verotuksesta.

”Varta vasten paikalle”

Kaikkien puolueiden politrukit ovat varsinkin sosiaalisessa mediassa hehkuttaneet, kuinka juuri heidän puolueensa vaalitilaisuuksissa on ollut ”hyvä meininki” ja ”poikkeuksellisen paljon porukkaa”.

Perussuomalaisten Sellon-tilaisuudessa on todistettavasti enemmän kansalaisia kuin yleensä puolueiden vastaavissa vaalitilaisuuksissa.

– En ollut makkaraostoksilla ja osunut sattumalta paikalle, vaan tulin varta vasten kuuntelemaan mitä Halla-aholla on sanottavaa, Matiksi esittäytyvä mies toteaa.

Kokoomusmiehen tavoin hän harkitsee äänestävänsä perussuomalaisia ensimmäistä kertaa.

– Olen aina ollut uskollinen SDP:lle, mutta nyt harkitsen loikkaa muualle. Tietysti sen on hieman tyhmää, koska demareista on tulossa pääministeripuolue, mutta kaipaan politiikkaan jotain uutta. En vielä sano, että äänestän juuri perussuomalaisia, mutta se on mahdollista.

Jussi Halla-aholla riittää ympärillään niitäkin, jotka aikovat taatusti äänestää perussuomalaisia. Puolueen hajaannuksesta huolimatta.

– Tykkäsin (Timo) Soinista, ja tykkään edelleenkin, mutta kyllä ääneni menee tälläkin kertaa perussuomalaisille eikä sinisille, Janne Ahonen sanoo.

”Merkit sellaiset”

Halla-aho itse ei peittele tyytyväisyyttään Ylen kyselyn tuloksiin.

– Se on oikein hyvä, ei valittamista, Halla-aho sanoo Iltalehdelle.

Hänen mukaansa tulos oli odotettu.

– Kyllä me odotimme sen (kannatuksen) nousevan, merkit ovat olleet sellaiset.

Mitään uusiojytkyä tai muuta vastaa termiä hän ei kuitenkaan halua nimetä, jos lopullinen eduskuntavaalitulos on kyselyä vastaava tai vielä parempi.

– Toivottavasti saamme mahdollisimman hyvän vaalituloksen, Halla-aho tyytyy toteamaan.

Perjantain vaalitilaisuus järjestettiin Espoossa, jossa perussuomalaisten valtuustoryhmän puheenjohtaja Teemu Lahtinen tuomittiin perjantaina sakkorangaistukseen kiihottamisesta kansanryhmää vastaan sekä uskonrauhan rikkomisesta.

Halla-aho ei ollut halukas puhumaan aiheesta.

– En ryhdy sitä kommentoimaan.

Lahtisen mukaan hänen nyt tuomion tuoneet, vuosina 2016 ja 2017 kirjoitetut Twitter-viestinsä liittyivät Halla-ahon blogikirjoitukseen, josta Halla-aho puolestaan on saanut tuomion korkeimmassa oikeudessa.

Lahtinen on perussuomalaisten ehdokkaana eduskuntavaaleissa.

”Ei pidä linnoittautua”

Viime aikoina keskusteluun on noussut vaaliehdokkaiden ja yleensäkin poliitikkojen kohtelu vaalitilaisuuksissa. Useampikin ehdokas on kertonut fyysisestä häirinnästä, ja esimerkiksi ulkoministeri Timo Soinia (sin) yritettiin lyödä sinisten vaalitilaisuudessa Vantaalla.

Sellon tilaisuudessa Halla-aho saa kuitenkin olla rauhassa; kaikki puheenjohtajaa lähestyvät kansalaiset haluavat vain jutella tai ottaa selfien Halla-ahon kanssa.

Halla-aho sanookin, että häntä ei ilmapiirin kiristymisestä huolimatta pelota lähteä ihmisten keskelle vaalitilaisuuksiin.

– Ei. Poliitikkojen ei pidä linnoittautua. Se vain provosoi väkivaltaa.